পড়াশুনো আর ব্যবসা একসঙ্গে সামলানোর ঝক্কি প্রচুর। তবে অরিজিৎ এক মুহূর্তের জন্যেও নিজের ফোকাস থেকে সরে যাননি। যখন যেখান থেকে ডাক আসত কষ্ট করে হলেও দেখা করতে যেতেন। "সেই সময় মিটিংয়ে যাওয়ার জন্য লোকাল ট্রেন ছাড়া অন্য কিছুতে যাতায়াতের সামর্থ্য ছিল না। আমি রোজ বাড়ি থেকে একটা সাধারণ জামা পরে বেরোতাম। মিটিংয়ের জন্য একটা ভালো শার্ট আর একজোড়া জুতো ব্যাগে রাখতাম। ট্রেন থেকে নেমে কাছাকাছি কোনও একটা জায়গায় পোশাক পরিবর্তন করে নিতাম। তারপর মিটিংয়ে যেতাম।" প্রথম তিনবছর শুধু যন্ত্রপাতি অ্যাসেম্বল করেই কেটেছিলো। "সেই সময় বাজার সেরকম না থাকায় আমরা অ্যানিমেশন বা গেমিংয়ের কোনও অর্ডার পাচ্ছিলাম না। কিন্তু টাকার প্রয়োজন ছিল। সংস্থা টিকিয়ে রাখার পাশাপাশি কর্মচারীদের নিয়ম মতো বেতন দিতে পারাও প্রয়োজন। তাই আমি পরবর্তী ভাবনাচিন্তা শুরু করি। অ্যানিমেশন এবং প্রোগ্রামিং শেখানোর একটা ইনস্টিটিউট খুলে ফেলি। দশম, দ্বাদশ শ্রেণি এবং বি টেক এর প্রচুর ছেলেমেয়ে প্রশিক্ষণের জন্য আসতে শুরু করে।" এরপরই নতুন এক আইডিয়া মাথায় আসে অরিজিতের। তাঁর কাছে প্রশিক্ষণপ্রাপ্ত ছাত্রছাত্রীদের নিয়ে টিম তৈরী করার কাজ শুরু করে দেন তিনি। সকলে মিলে নতুন প্রোডাক্ট এবং গেম প্রস্তুত করতে থাকেন। ২০০২ সালে প্রথমবার অ্যানিমেশনের অর্ডার পান তাঁরা। ইয়াহু চ্যাট ইঞ্জিন এবং ডায়াল আপ কানেকশনের জন্য ক্যালটাইগার ব্যবহার করে বিভিন্ন জায়গায় যোগাযোগ করতে শুরু করেন।